Rådets forordning (EF) nr. 2092/2000

af 28. september 2000

om forbud mod import af tunfisk (Thunnus thynnus) med oprindelse i Belize, Honduras og Ækvatorialguinea

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Det er såvel af hensyn til den biologiske ligevægt som til fødevaresikkerheden på verdensplan bydende nødvendigt at beskytte fiskebestandene, der er en udtømmelig naturressource.

(2) Den Internationale Kommission for Bevarelse af Tunfiskebestanden i Atlanterhavet (ICCAT), som Fællesskabet er kontraherende part i, vedtog i 1994 en handlingsplan, der har til formål at sikre, at programmet for bevarelse af tunfiskebestanden i Atlanterhavet er effektivt, og i 1996 en henstilling med bestemmelser om fangst af tunfisk og nordatlantisk sværdfisk for at sikre en effektiv bevarelse af tunfisk og en effektiv håndhævelse.

(3) De kontraherende parter i ICCAT, hvis fiskere er forpligtet til at formindske fangsten af tunfisk, kan kun forvalte de pågældende bestande effektivt, hvis alle ikke-kontraherende parter samarbejder med ICCAT om denne organisations bevarings- og forvaltningsforanstaltninger.

(4) ICCAT har fastslået, at Belize og Ækvatorialguinea kan identificeres som lande, hvis både fisker tunfisk på en måde, der undergraver effektiviteten af denne organisations foranstaltninger til bevarelse af den pågældende art, og har underbygget denne konstatering med oplysninger om fangst, handel og observation af både.

(5) ICCAT har gentagne gange rettet henvendelse til de nævnte tre lande for at anspore dem til at deltage i bevarings- og forvaltningsforanstaltningerne for tunfisk, men henvendelserne har været resultatløse.

(6) ICCAT pålægger bl.a. de kontraherende parter at træffe egnede foranstaltninger til fortsat at forbyde import fra Belize og Honduras og at nedlægge forbud mod import fra Ækvatorialguinea af produkter af tunfisk, uanset i hvilken form. Disse foranstaltninger kan bringes til afslutning, så snart det er fastslået, at disse landes fiskeri er bragt på linje med ICCAT's foranstaltninger. Det er derfor nødvendigt, at Det Europæiske Fællesskab, som har enekompetence på området, anvender disse foranstaltninger.

(7) ICCAT har erkendt, at samarbejdet med Panama om bevarelse af tunfisk er forbedret og har på sit årlige møde i 1999 henstillet, at de kontraherende parter ophæver deres forbud mod import fra Panama af produkter af tunfisk, uanset i hvilken form.

(8) Rådets forordning (EF) nr. 1435/98(1) vedrørende forbud mod import af tunfisk og produkter af tunfisk fra Belize, Honduras og Panama bør ophæves.

(9) Disse foranstaltninger krænker ikke Det Europæiske Fællesskabs forpligtelser i henhold til andre internationale aftaler -

UDSTEDT FØLGENDE FORORDNING:

Artikel 1

1. Overgang til fri omsætning i Fællesskabet af tunfisk (Thunnus thynnus) henørende under KN-kode ex 0301 99 90, 0302 39 11, 0302 39 91, 0303 49 21, 0303 49 23, 0303 49 29, ex 0303 49 90, ex 0304 10 38, ex 0304 10 98, ex 0304 20 45, ex 0304 90 97, ex 0305 20 00, ex 0305 30 90, ex 0305 49 80, ex 0305 59 90, ex 0305 69 90, ex 1604 14 11, ex 1604 14 16, ex 1604 14 18 og ex 1604 20 70 og med oprindelse i Belize, Honduras og Ækvatorialguinea er forbudt.

2. Losning af de i stk. 1 nævnte produkter med henblik på fællesskabsforsendelse er forbudt.

Artikel 2

Bestemmelserne i denne forordning finder ikke anvendelse på de mængder af de i artikel 1, stk. 1, omhandlede produkter med oprindelse i Ækvatorialguinea, for hvilke det over for de kompetente nationale myndigheder kan bevises, at de på datoen for forordningens ikrafttræden var under transport til Fællesskabets område, såfremt de nævnte mængder overgår til fri omsætning senest 14 dage efter denne dato.

Artikel 3

Forordning (EF) nr. 1435/98 ophæves.

Artikel 4

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. september 2000.

På Rådets vegne

D. Vaillant

Formand

(1) EFT L 191 af 7.7.1998, s. 13.